Per Ørum Jørgensen (KF), 2009-10-29:
Det her lovforslag er et rigtig godt lovforslag, synes jeg.
Det er jo helt klart sådan, at der, hvor der virkelig er store problemer i forhold til at reducere udledningen af CO2, primært er i de såkaldt ikkekvotebelagte sektorer, altså transportsektoren, boligerne og landbruget.
Nogle har kaldt det her en spæd start.
Så blev ordet brændstofafgift nævnt.
Jeg synes egentlig, at det ville være forkert, hvis vi i Danmark pålagde vores selskaber en brændstofafgift og var ene om det, fordi det igen konkurrencemæssigt ville rejse nogle problemstillinger.
Derfor synes jeg heller ikke, at det er relevant i den her sammenhæng.
Det er relevant i international sammenhæng, i FN-sammenhæng, eventuelt at drøfte, hvordan vi begrænser udledning af CO2 generelt, men ikke som et nationalt tiltag.
Det ville simpelt hen være skævt konkurrencemæssigt.
Så har vi hele diskussionen omkring skrotningsordninger.
Jeg synes også, det er fornuftigt og ganske almindelig sund fornuft, at vi forlænger skrotningsordningen med et år.
Vi har nogle store projekter, som er godt på vej, men hvor de mennesker, der står bag projekterne, er kommet i en situation, hvor der er klager, og hvor der er ting, som Naturklagenævnet behandler osv., og dermed er projekterne så blevet forsinket.
Det skal selvfølgelig gennemføres, for at vi også kan leve op til vores mål i forhold til den her skrotningsordning.
Når man tænker på alle de problemer, der har været i relation til skrotningsordningen, synes jeg også, det er relevant at nævne, at det er utrolig positivt, at rigtig mange kommuner nu selv tager initiativ til at få møller op på land.
Jeg kan nævne Ringkøbing-Skjern Kommune, som jo har projekteret over 30 MW.
Det er positivt, at der i mange kommuner lige nu er forståelse for, at man faktisk godt kan skabe et fornuftigt grundlag ved også at satse på vind på land og dermed også skabe nye grønne arbejdspladser.
Det er godt at se, også i de tyndtbefolkede områder.
Så ærgrer det mig lidt, at hr. Ole Hækkerup angriber regeringen så kraftigt, som han gør.
Det er nærmest på automatpilot, at hr. Ole Hækkerup angriber regeringen og siger, at for os Konservative skulle burkaer være et større problem end klimaudfordringen.
Jeg synes, det siger sig selv, at udsagnet er oppositionens retorik, når den er værst.
Jeg tror, at alle, som har fulgt ikke mindst vores klimaminister Connie Hedegaards indsats for klimaet, ved, at Det Konservative Folkeparti i særdeleshed har markeret sig i klimadebatten, og at vi absolut tager den udfordring meget, meget alvorligt.
Jeg synes, at sige alt andet er urimeligt og plat fra Socialdemokraternes side.
Selvfølgelig tager vi den her udfordring meget, meget alvorligt.
Hvis man har deltaget i et af FN's klimatopmøder, vil man vide, at man jo ikke hører en tale, hvor Danmark ikke bliver anerkendt.
Det er faktisk synd for Socialdemokratiet, at de som de eneste – man kan måske også tale om andre oppositionspartier, men i særdeleshed Socialdemokratiet – ikke er i stand til at anerkende den indsats, som Danmark gør.
Barack Obama anerkender Danmark.
FN's generalsekretær, Ban Ki-moon, anerkender Danmark.
Vi hører ikke en tale, hvor Danmark ikke bliver anerkendt, og det synes jeg faktisk vi skal være stolte af i stedet for at køre den her lidt platte retorik, som hr. Ole Hækkerup er eksponent for.